கலையரசி நோர்வேயில் வாழும் ஈழத்தமிழர். இவர் இலங்கையில் பேராதனைப் பல்கலைக்கழகத்திலும், நோர்வேயில் பேர்கன் பல்கலைக்கழகத்திலும் முதுகலைப் பட்டம் பெற்றிருக்கின்றார். தற்போது மருத்துவத் துறையில் நோயியல் ஆய்வு கூடத்திலும், மூலக்கூற்று உயிரியல் ஆராய்ச்சிப் பிரிவிலும் பணிபுரிந்து வருகின்றார். ஐந்து ஆண்டுகளுக்கு மேலாக தமிழ் விக்கிப்பீடியாவில் பங்களித்து வருகின்ற இவரது கட்டுரைகள் வெவ்வேறு துறைகளில் இருந்தாலும், பொதுவாக அறிவியல் தொடர்பான தலைப்புக்களிலேயே எழுதி வருகின்றார். நோர்வேயில், பேர்கன் நகரில், விக்கிப்பீடியா அறிமுகம், மற்றும் பட்டறை என்பவற்றை ஒழுங்கு செய்து நிகழ்த்தியிருக்கின்றார். அத்துடன் தமிழ் விக்கிப்பீடியாவின் கட்டுரைப் போட்டி, ஊடகப் போட்டி என்பவற்றின் ஒருங்கிணைப்பாளர்களில் ஒருவராகப் பணியாற்றியிருக்கின்றார்.